作者：辛弃疾
词牌/韵律：苏武慢

paragraphs: 帐暖金丝，杯乾云液，战退夜□飂𩘟。
障泥系马，扫路迎宾，先借落花春色。
歌竹传觞，探梅得句，人在玉楼琼室。
唤吴姬学舞，风流轻转，弄娇无力。
尘世换、老尽青山，铺成明月，瑞物已深三尺。
丰登意绪，婉娩光阴，都作暮寒堆积。
回首驱羊旧节，入蔡奇兵，等闲陈迹。
总无如现在，尊前一笑，坐中赢得。